### Resume

Vejle Kommune har siden 2019 modtaget 23 forespørgsler eller ansøgninger på arealer, hvorpå der ønskes opstillet solcelleanlæg. Vejle Kommune har opstillet klimamål om, hvor meget lokalt produceret vedvarende energi, der skal til, for at målet om en 70 % reduktion af CO2-udledningen i 2030 kan opfyldes. Vejle Kommune har også med Kommuneplan 2021-2033 fået godkendt en retningslinje for opstilling af store solcelleanlæg i det åbne land. Forvaltningen foreslår, at der laves to årlige opsamlinger af henvendelser om solcelleanlæg, hvor forslagene vurderes og prioriteres i forhold til, hvilke projekter, der skal arbejdes videre med.

### Sagsfremstilling

I [adresse] klimaplan er der opstillet mål om, at 65 % af el-forbruget i 2030 skal være dækket af lokalt produceret vedvarende energi fra vindmøller og solceller. Produktionen er ligeligt fordelt på sol og vind.

Meget tyder på, at det forudsatte el-forbrug i klimaplanen i 2030 kan vise sig at blive højere, og derved kan der blive skruet op for behovet for lokalt produceret vedvarende energi. Vejle Kommune er endvidere i forbindelse med en strategisk energiplan ved at analysere potentialet for vindenergi og solcelleanlæg. Resultatet af denne analyse kan føre til, at der skal produceres mere vedvarende energi lokalt og at fordelingen af sol og vind kan ændre sig. Det nationale mål er, at elforbruget i 2030 er 100 % dækket af vedvarende energi.

Vi har således et pejlemærke for, hvad vi skal nå i 2030, men der kan være behov for at justere undervejs.

Vejle kommune får mange forespørgsler på arealer til solcelleanlæg. Siden 2019 er det blevet til 23. Drøftelsen med det politiske niveau har gjort det klart, at man ønsker en forsigtig linje, hvor der tages vide hensyn til landskabelige interesser og naboer. Der er derfor behov for at lave en prioritering af de forespurgte arealer og udvælge de bedst egnede.

Forespørgsler på arealer til solcelleanlæg kommer løbende. Det foreslås derfor, at der to gange om året laves en opsamling med en prioriteret liste og drøftes, hvilke og hvor mange af de egnede projekter, der skal fremmes i den pågældende opsamlingsrunde.

Prioriteringen tager udgangspunkt i en landskabelig vurdering af arealernes egnethed til solcelleanlæg på baggrund af besigtigelser af områderne. Der lægges også vægt på antallet af berørte naboer. Forvaltningen vil lave en liste, der indeholder en prioritering af egnede arealer og måske egnede arealer, samt en liste over ikke-egnede arealer.

De firmaer eller private, der har henvendt sig vedr. arealer til solcelleanlæg vil efterfølgende få besked på resultatet af den politiske prioritering. I de tilfælde, hvor der er sendt en ansøgning og arealerne er fundet ikke-egnede, vil der blive sendt et afslag med en klagevejledning.

De firmaer, der har forespurgt til arealer, som er fundet egnede eller måske-egnede, men ikke er blevet prioriteret i første omgang, vil blive spurgt, om man ønsker at opretholde forespørgslen/ansøgningen.

Det foreslås, at forespørgsler/ansøgninger, der er modtaget inden 1. april 2022, kommer med i opsamlingsrunden, som behandles på indeværende møder i [adresse] og TU den 2. og 3. maj 2022.

Deadline for næste runde foreslås at være 1. september 2022. Der laves derfor en opsamling og præsentation af forslagene, som foreslås fremlagt på møder i [adresse] og TU i starten af oktober 2022.

Proceduren med to årlige opsamlingsrunder foreslås fortsat, så længe der er behov for det. Hvis der opstår behov for flere opsamlingsrunder, vender forvaltningen tilbage,

Vurdering af forslag modtaget indtil 1. april 2022

Retningslinjen for placering af store solcelleanlæg i det åbne land fastlægger, at anlæggene kan placeres på arealer, der ikke har særlige natur-, landskabs- eller kulturhistoriske interesser. Selvom arealerne ikke i kommuneplanen er udpeget til bevaringsværdigt landskab eller større sammenhængende landskab, skal der laves en vurdering af de landskabelige forhold og følgende hensyn er lagt til grund for prioriteringen:

* Nabohensyn - hvor mange naboer og hvordan vil den visuelle påvirkning være for naboerne
* At undgå at ødelægge, at man kan se langt i landskabet
* Muligheden for at sløre anlægget - set fra udsigter, naboer, offentlige veje og stier
* Terræn/kupering
* Kvaliteten af landskabet - hvor oprindelig er landskabskarakteren, strukturens intakthed, oplevelsesværdien.

Vurdering og prioritering af områderne kan ses i bilag 1.

Egnede arealer

Henrik Hermansen, der helt eller delvist kan gennemføres uden gener eller problemer ud fra ovenstående kriterier. Projekterne skal evt. tilpasses i sagsbehandlingen.

Måske egnede arealer

Henrik Hermansen, som konflikter med et eller flere ovenstående kriterier, men ikke i en grad, at det vurderes uegnet, eksempelvis fordi det kan sløres. Sløring eller krav om naturhensyn vil dog være så omfattende, at projektet ikke ligger i øverste prioritet. "Måske egnet" dækker også over, at det kun er mindre arealer af det samlede projekt, der kan gennemføres problemfrit.

Uegnede arealer

Henrik Hermansen, der i høj grad konflikter med ovenstående kriterier. Selv om enkelte små delarealer er forholdsvis problemfri, er det den samlede vurdering, at projektet ikke kan gennemføres. I forhold til landskab, kan der sagtens indgå arealer der helt kan sløres, men hvor landskabskvaliteten vurderes, at være så høj, at anlæg vil være ødelæggende. Omvendt kan det være landskaber med middel kvalitet, men som er meget synlige, eksempelvis fra udsigter mv.

Forvaltningens vurdering

I vurderingen er 11 områder fundet egnede til opstilling af solcelleanlæg og de egnede arealer udgør ca. 400 ha. Seks områder er vurderet måske egnede og fire områder er vurderet ikke egnede. De resterende to henvendelser, som forvaltningen har modtaget, er siden blevet trukket tilbage.

Forvaltningen arbejder i øjeblikket på et projekt i område 11 i samarbejde med Kolding Kommune, hvor der planlægges for 89 ha i Vejle Kommune. Endvidere forventes en ansøgning om et projekt, som omfatter dele af arealer, der indgår i områderne 3, 4 og 14, som ligger i et område ved [adresse]. Bruttoarealet for projektet er ca. 130 ha, men der skal ske projekttilpasninger. Området blev besigtiget af TU og NMU i sommeren 2022, og konklusionen blev, at forvaltningen kunne arbejde videre med projektet.

Ud over de to ovennævnte projekter vil forvaltningen foreslå, at der arbejdes videre med et projekt mere, fordi der kan være en del usikkerhed om, hvorvidt de igangsatte projekter bliver gennemført. Forvaltningen foreslår, at der arbejdes videre med område 17, der et areal på ca. 22 ha nord for [adresse]. Arealet ligger omkring en nedlagt minkfarm, og er velegnet på grund af terrænet og antallet af naboer, og området er allerede godt skjult af levende hegn.

### Sagens videre forløb

Sagen skal behandles af Teknisk Udvalg og Klima, Natur- og Miljøudvalget.

### Klima og resiliensvurdering

Udvælgelse af arealer til solcelleanlæg er et vigtigt led i den grønne omstilling. 100 ha med solceller producerer ca. 116.000 MWh om året. Det svarer til ca. 400 Tj, der er ca. 20 % af det nuværende mål for lokalt produceret vedvarende energi fra sol og vind.

### Teknik- og Miljødirektøren indstiller,

|  |  |
| --- | --- |
| at | der gennemføres to årlige opsamlingsrunder på forespørgsler eller ansøgninger på solcelleprojekter, |
| at | Teknisk Udvalg prioriterer og udvælger projekter, der skal arbejdes videre med, og at Klima-,Natur-og Miljøudvalget orienteres om dette, |
| at | der i denne opsamlingsrunde, der dækker perioden fra 2019 og til 1. april 2022, udvælges tre projekter, som foreslået af forvaltningen, |
| at | der gives ansøgere besked om vurderingen og prioriteringen af områderne. |

### Beslutning

Godkendt, idet udvalget ønsker at fortsætte dialogen og inddragelsen af Klima, Natur- & Miljøudvalget i den videre proces, herunder ifbm. evaluering og evt. justering af principper for bl.a. arealudlæg m.v.